text:
47/2012. (V. 11.) VM rendelete az Európai Mezőgazdasági Vidékfejlesztési Alapból a mikrovállalkozások létrehozására és fejlesztésére LEADER Helyi Akciócsoportok közreműködésével 2012-ben nyújtandó támogatások részletes feltételeiről.
A mezőgazdasági, agrár-vidékfejlesztési, valamint halászati támogatásokhoz és egyéb intézkedésekhez kapcsolódó eljárás egyes
kérdéseiről szóló 2007. évi XVII. törvény 81. § (3) bekezdésének a) pontjában kapott felhatalmazás alapján – az egyes miniszterek,
valamint a Miniszterelnökséget vezető államtitkár feladat- és hatásköréről szóló 212/2010. (VII. 1.) Korm. rendelet 94. § a) és
b) pontjában meghatározott feladatkörömben eljárva – a következőket rendelem el:
1. Értelmező rendelkezések 1. § (1) E rendelet alkalmazásában
1. gazdaságon kívül végzett tevékenység: olyan tevékenység, amely független az ügyfél mezőgazdasági
tevékenységétől, a mezőgazdasági tevékenységéhez kapcsolódó földterülettől és mezőgazdasági hasznosítású
épületeitől;
2. hasznos alapterület: az országos településrendezési és építési követelményekről szóló 253/1997. (XII. 20.) Korm.
rendelet 1. számú mellékletének 37. pontja szerint meghatározott fogalom;
3. hátrányos helyzetű terület: a kedvezményezett térségek besorolásáról szóló 311/2007. (XI. 17.) Korm. rendelet
2. vagy 4. mellékletében foglalt leghátrányosabb helyzetű kistérségek, valamint az ezekkel azonos elbánásban
részesülő, a társadalmi-gazdasági és infrastrukturális szempontból elmaradott, illetve az országos átlagot
jelentősen meghaladó munkanélküliséggel sújtott települések jegyzékéről szóló 240/2006. (XI. 30.) Korm.
rendelet mellékletében meghatározott, társadalmi-gazdasági és infrastrukturális szempontból elmaradott, vagy
az országos átlagot jelentősen meghaladó munkanélküliséggel sújtott települések;
4. Helyi Vidékfejlesztési Stratégia: az előzetesen elismert vidékfejlesztési akciócsoportnak, illetve új Helyi
Akciócsoportnak (a továbbiakban: HACS), később az Irányító Hatóság (a továbbiakban: IH) által elismert LEADER
HACS-nak az illetékességi területére kidolgozott és – az IH által meghatározott időközönként – aktualizált és az
IH által jóváhagyott fejlesztési stratégiája;
5. kisléptékű infrastruktúra-fejlesztés: a 3. melléklet 1. pontja szerinti fejlesztés;
6. LEADER HACS: az Európai Mezőgazdasági Vidékfejlesztési Alapból (EMVA) nyújtandó vidékfejlesztési
támogatásról szóló 2005. szeptember 20-i 1698/2005/EK tanácsi rendelet 62. cikkének megfelelő, és az IH által
elismert, jogi személyiséggel rendelkező helyi közösség, amely az elismerés iránti kérelemmel egyidejűleg vállalta
a LEADER HACS minősítéshez kapcsolódó feltételek teljesítését;
7. LEADER HACS illetékességi területe: a LEADER HACS előzetes elismeréséről vagy a LEADER HACS elismeréséről
szóló határozatában meghatározott terület, amelynek vonatkozásában a LEADER HACS helyi vidékfejlesztési
stratégiát fogalmaz meg;
8. mikrovállalkozás: a kis- és középvállalkozásokról, fejlődésük támogatásáról szóló 2004. évi XXXIV. törvény
3. § (3)–(5) bekezdése szerinti vállalkozás.
(2) Az e rendeletben nem szabályozott fogalmakat a mezőgazdasági, agrár-vidékfejlesztési, valamint halászati
támogatásokhoz és egyéb intézkedésekhez kapcsolódó eljárás egyes kérdéseiről szóló 2007. évi XVII. törvényben
(a továbbiakban: Törvény) és az Európai Mezőgazdasági Vidékfejlesztési Alap társfinanszírozásában megvalósuló
támogatások igénybevételének általános szabályairól szóló 23/2007. (IV. 17.) FVM rendeletben (a továbbiakban: Vhr.)
foglaltaknak megfelelően kell értelmezni.
2. A támogatás tárgya és a támogatás felhasználása során elszámolható kiadások
2. § (1) Támogatás vehető igénybe a mikrovállalkozások fejlesztéseinek támogatására, a mikrovállalkozások megkezdett vagy
tervezett gazdasági tevékenységéhez közvetlenül kapcsolódó, a (4) bekezdésben meghatározott, gazdaságon kívül
végzett tevékenységre.
(2) Tervezett tevékenység esetén, legkésőbb az első kifizetési kérelem benyújtásakor szerepelnie kell a tevékenységnek
a mikrovállalkozás bejelentett tevékenységei között, vagy természetes személy ügyfél esetén az első kifizetési kérelem
benyújtásáig az egyéni vállalkozó felvett tevékenységei között kell lennie.
(3) A (2) bekezdés alól kivétel, ha a tevékenység működési engedélyhez kötött új tevékenysség, ebben az esetben
legkésőbb az utolsó kifizetési kérelem benyújtásakor szerepelnie kell a tevékenységnek a mikrovállalkozás bejelentett
tevékenységei között, vagy természetes személy ügyfél esetén az utolsó kifizetési kérelem benyújtásáig az egyéni
vállalkozó felvett tevékenységei között kell lennie.
(4) Az e rendelet alapján támogatható tevékenységnek és elszámolható kiadásnak minősül
a) a fejleszteni kívánt tevékenységhez kötődő eszközök, kivéve a 4. mellékletben szereplő eszközök;
b) a Vhr. 30. §-ában foglaltaknak megfelelő, csak a gazdasági tevékenységgel érintett épülethez, épületrészhez,
építményrészhez tartozó, a fejlesztési tevékenységhez kapcsolódó építési munka, új épület, építmény kialakítása;
c) a 3. mellékletben meghatározott, csak a gazdasági tevékenységgel érintett épülethez vagy épületrészhez
kapcsolódó kisléptékű infrastruktúra-fejlesztés;
d) a 3. mellékletben meghatározott minőségbiztosítási és környezetirányítási rendszer, szabvány bevezetése;
e) a Vhr. 31. §-ában meghatározott egyéb elszámolható kiadások; valamint
f) a Vhr. 31. § (1) bekezdés c) pontjától eltérően eszközként elszámolható kiadás a vállalkozás támogatható
tevékenységét szolgáló szoftver licencek ellenértéke.
(5) A (4) bekezdés d)–f) pontjában meghatározott kiadások önállóan nem, kizárólag a (4) bekezdés a)–c) pontja szerinti
kiadások valamelyikével együtt szerepelhetnek egy támogatási kérelemben és hagyhatók jóvá.
(6) Ha a (4) bekezdés b) és c) pontjában foglalt tevékenységek közvetlenül nem csak a támogatott gazdasági
tevékenységgel érintett épületet vagy épületrészt érintik, akkor a fejlesztéssel érintett helyiség hasznos alapterülete és
a fejlesztéssel nem érintett helyiség hasznos alapterületének arányában kell megállapítani a támogatással érintett
épületrészre, építményrészre elszámolható kiadásokat.
(7) A jóváhagyott elszámolható kiadások mértéke és aránya nem haladhatja meg
a) a Gépkatalógusban szereplő gépek, berendezések esetében a támogatási kérelem benyújtására rendelkezésre
álló időszak első napját megelőző napon hatályos Gépkatalógusban szereplő referenciaárat;
b) az Építési Normagyűjteményben (a továbbiakban: ÉNGY) beazonosítható tételek vonatkozásában az
elszámolható kiadás, támogatási kérelem benyújtására rendelkezésre álló időszak első napját megelőző napon
hatályos ÉNGY szerinti referenciaárát.
(8) Nem igényelhető támogatás
a) motorral hajtott szárazföldi, légi, vízi közlekedési jármű vagy motorral hajtott sporteszköz beszerzésére, és ezen
eszközök forgalmazását érintő beruházásokhoz,
b) a közúti közlekedés szabályairól szóló 1/1975. (II. 5.) KPM–BM együttes rendeletben meghatározott vontató,
nyerges vontató, tehergépkocsi, gépkocsi, valamint gépjármű fogalomkörébe tartozó eszköz beszerzéséhez,
c) termőföld és ingatlan vásárlásához,
d) ingatlan bérleti díjához, valamint
e) élő állat vásárlásához.
(9) Nem igényelhető támogatás a gazdasági tevékenységek statisztikai osztályozása NACE Rev. 2. rendszerének
létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó
EK-rendeletek módosításáról szóló, 2006. december 20-i 1893/2006/EK európai parlamenti és tanácsi rendelet szerinti
alábbi tevékenységekhez kapcsolódó fejlesztésre
a) NACE REV. 2. 55 ágazat szerinti szálláshely-szolgáltatás,
b) NACE REV. 2. B nemzetgazdasági ág – bányászat, kőfejtési tevékenység,
c) NACE REV. 2. 4730 ISIC REV. 4. ágazat szerinti gépjármű-üzemanyag kiskereskedelem,
d) NACE REV. 2. 46 ágazat szerinti nagykereskedelem,
e) NACE REV. 2. K ágazat nemzetgazdasági ág – Pénzügyi tevékenység és biztosítási tevékenység,
f) NACE REV. 2. P Nemzetgazdasági ág – Oktatás, kivéve 85.5 szerinti egyéb oktatás,
g) NACE REV. 2. 02 szerinti erdőgazdálkodási tevékenység,
h) NACE REV. 2. 5210 szakágazaton belüli csak és kizárólag a mezőgazdasági termékek raktározása, tárolása,
i) NACE REV. 2. 7731 szakágazat szerinti mezőgazdasági gépkölcsönzés,
j) NACE REV. 2. 03.2 alágazat szerinti halgazdálkodás,
k) NACE REV. 2.11. 02 és 2.11.03 alágazat szerinti italgyártás,
l) NACE REV. 2. 49 ágazat szerinti szárazföldi, csővezetékes szállítás,
m) NACE REV. 2. 50 ágazat szerinti vízi szállítás,
n) NACE REV. 2. 51 ágazat szerinti légi szállítás,
o) NACE REV. 2. L nemzetgazdasági ág – Ingatlanügyletek,
p) NACE REV. 2. 01 ágazat szerinti minden növénytermesztés, állattenyésztés, vadgazdálkodáshoz kapcsolódó
szolgáltatások.
(10) Nem igényelhető olyan fejlesztéshez támogatás, amely az Európai Unióról szóló Szerződés I. mellékletében szereplő
termékeknek, az élelmiszerjog általános elveiről és követelményeiről, az Európai Élelmiszerbiztonsági Hatóság
létrehozásáról és az élelmiszerbiztonságra vonatkozó eljárások megállapításáról szóló 2002. január 28-ai 178/2002/EK
európai parlamenti és tanácsi rendelet 3. cikkének 17. bekezdése szerinti elsődleges termelésére vagy feldolgozására
vagy turisztikai tevékenységre irányul, valamint amely az európai uniós versenyjogi értelemben vett állami
támogatásokkal kapcsolatos eljárásról és a regionális támogatási térképről szóló 37/2011. (III. 22.) Korm. rendelet
1. melléklet C. pontjában meghatározott ágazatokba tartozó tevékenységhez kapcsolódik.
(11) Az ügyfél egy támogatási kérelmében legfeljebb három tevékenységet jelölhet meg a támogatható tevékenységei
közül. Amennyiben a fejleszteni kívánt megjelölt tevékenységek közül bármelyik e rendelet szerint nem támogatható
tevékenységnek minősül, akkor a támogatási kérelem elutasításra kerül.
3. A támogatás forrása, mértéke 3. § (1) A támogatás forrása az Európai Mezőgazdasági Vidékfejlesztési Alap.
(2) A megítélt támogatásokra a Szerződés 87. és 88. cikkének a de minimis támogatásokra való alkalmazásáról szóló,
2006. december 15-i 1998/2006/EK bizottsági rendeletet (a továbbiakban: 1998/2006/EK bizottsági rendelet) kell
alkalmazni.
(3) A támogatás mértéke
a) hátrányos helyzetű területen megvalósuló fejlesztés esetén az összes elszámolható kiadás 65%-a,
b) egyéb területen megvalósuló fejlesztés esetén az összes elszámolható kiadás 60%-a,
de nem lehet több mint a LEADER HACS illetékességi területén az igényelhető legmagasabb támogatási összeg.
(4) A 3. melléklet szerinti ingatlanhoz kapcsolódó kisléptékű infrastruktúra-fejlesztésre legfeljebb 10 000 000 Ft
támogatás igényelhető.
(5) A 3. melléklet szerinti minőségbiztosítási és környezetirányítási rendszer, szabvány bevezetésére legfeljebb
2 500 000 Ft támogatás igényelhető.
(6) A beruházás helye szerinti LEADER HACS illetékességi területén az igényelhető legmagasabb támogatási összeget
a 6. melléklet tartalmazza. Azon LEADER HACS illetékességi területén, ahol a 6. melléklet értelmében az igényelhető
legmagasabb támogatási összeg 0 forint, a jogcím keretében támogatási kérelem nem nyújtható be. Amennyiben az
ügyfél azon LEADER HACS illetékességi területén megvalósuló fejlesztésre nyújt be támogatási kérelmet, ahol
a 6. melléklet értelmében nem igényelhető támogatás, a támogatási kérelem elutasításra kerül.
4. A támogatás igénybevételének feltételei 4. § (1) Támogatás igénybevételére jogosult
a) a működő mikrovállalkozás,
b) az induló mikrovállalkozás,
c) a természetes személy, aki vállalja, hogy a támogatás megítélését követően az első kifizetési kérelem
benyújtásának időpontjáig egyéni vállalkozóként nyilvántartásba veteti magát és tevékenységét, amennyiben
főállású alkalmazottat nem foglalkoztat, főállásban ekként végzi
(az a)–c) pont a továbbiakban együtt: ügyfél).
(2) Az ügyfél lakóhelye, tartózkodási helye, székhelye, telephelye, fióktelepe szerint illetékes LEADER HACS tervezési
területén megvalósuló fejlesztések támogathatóak. Az ügyfél kérelme vonatkozásában a beruházás csak egy LEADER
HACS területén valósulhat meg.
(3) Az ügyfél támogatási kérelmet olyan, az 5. melléklet szerinti település bel- vagy külterületén megvalósuló fejlesztésre
nyújthat be, amely település bel- vagy külterületén a támogatási kérelem benyújtásának időpontjában
a) ha az ügyfél természetes személy, akkor lakóhellyel vagy tartózkodási hellyel,
b) ha mikrovállalkozás, akkor székhellyel, telephellyel vagy fiókteleppel
rendelkezik.
(4) Ha a kérelem az 5. mellékletben szereplő települések közül több települést is érint, az ügyfélnek valamely településen
vagy annak külterületén már a támogatási kérelem benyújtásakor lakóhellyel, tartózkodási hellyel, székhellyel,
telephellyel vagy fiókteleppel kell rendelkeznie.
(5) A Vhr. 25. § (2) bekezdésében foglaltaktól eltérően a műveletet a támogatási határozat közlésétől számított két éven
belül meg kell valósítani.
(6) A Vhr. 17. § (3) bekezdésében foglaltaktól eltérően az utolsó kifizetési kérelmet a művelet megvalósulását követő hat
hónapon belül, de legkésőbb 2015. január 31-ig be kell nyújtani.
5. § Nem támogatható a már működő mikrovállalkozás fejlesztése, amely vállalkozás árbevételének legalább 50%-a
mezőgazdasági tevékenységből származik.
6. § (1) A benyújtott támogatási kérelmek vonatkozásában a Vhr. 7. § (1) bekezdés b) pontját nem kell alkalmazni.
(2) Induló vállalkozás, egyéni vállalkozó és természetes személy ügyfél vonatkozásában a Vhr. 7. § (1) bekezdés c) pontja
szerinti nehéz helyzetben lévőségre vonatkozó szabályokat nem kell alkalmazni.
7. § (1) Ha az ügyfél valamely kiadási tételéhez kapcsolódóan árajánlatot csatol be a támogatási kérelméhez vagy a kifizetési
kérelméhez, a támogatásra csak olyan árajánlat alapján jogosult, amelyet e rendelet hatálybalépését követően
állítottak ki és tartalmazza
a) az ajánlatkérő nevét, címét és az ajánlattevő nevét, címét és adószámát,
b) a kiadási tétel műszaki adatait,
c) a kiadási tétel mennyiségét és mértékegységét,
d) a kiadási tétel nettó összegét, a felszámított áfát és bruttó összegét,
e) a kiadási tétel pénznemét, valamint
f) az ajánlattevő cégszerű aláírását
g) az árajánlat kiállításának dátumát.
(2) Elektronikus árajánlat (webáruház, elektronikus levél) esetén az (1) bekezdés f) pontja szerinti követelményt nem kell
alkalmazni, azonban ha az árajánlattevő az ajánlatát elektronikus levélben adta, az elektronikus levél csatolmányainak
is meg kell felelniük a többi követelménynek. Az elektronikus árajánlat akkor fogadható el, ha tartalmazza a webáruház
honlap címét, illetve elektronikus levél esetén az árajánlattevő elektronikus levél címét is.
(3) Ha a referenciaár az adott tétel esetében nem állapítható meg a Gépkatalógus vagy ÉNGY alapján, akkor az ügyfél
köteles legalább két árajánlatot csatolni az elszámolni kívánt kiadásokról.
(4) A két árajánlatnak hasonló műszaki tartalommal kell rendelkeznie és az ügyfél köteles indokolni az adott árajánlat
választását.
(5) Az árajánlat nem származhat az ügyfél saját tulajdonában lévő vagy kapcsolt vállalkozásától, illetve olyan
vállalkozástól, amelyben az ügyfél többségi tulajdoni hányaddal rendelkezik.
(6) Az ajánlattevőnek csak az adóhatósághoz bejelentett tevékenysége tekintetében adott árajánlata fogadható el.
(7) Ha az ügyfél a művelet megvalósítását követő időszakra a támogatott tevékenységének hatékonyabb
működtetésével összefüggésben együttműködő partnereket von be, csak olyan együttműködési megállapodás
támogatási kérelemhez történő, eredeti példányban történő benyújtása esetén jogosult pontszámra, amely
tartalmazza
a) az együttműködő partnerek nevét, székhelyének címét és adószámát,
b) az együttműködő partnerek hivatalos képviselőjének nevét,
c) az együttműködés tárgyát, amely kapcsolódik a fejleszteni kívánt vállalkozási tevékenységhez,
d) az együttműködés időtartamát, amely legalább a fenntartási időszak végéig szól,
e) az egyes együttműködő partnerek vállalt kötelezettségeit,
f) az együttműködő partnerek cégszerű aláírását,valamint
g) tartalma alapján nem minősül beszállítói, vagy értékesítési szerződésnek, megállapodásnak.
(8) Amennyiben az árajánlat az (1)–(2) és (4)–(5) bekezdésben meghatározott formai és tartalmai követelményeknek nem
felel meg, abban az esetben az elszámolni kívánt árajánlatos tételek vonatkozásában az ügyfél támogatásra nem
jogosult.
5. A támogatási kérelem benyújtása 8. § (1) A támogatási kérelmet az egyes mezőgazdasági és agrár-vidékfejlesztési támogatások igénybevétele esetén postai
úton 2012. június 1. és június 30. között lehet benyújtani a Mezőgazdasági és Vidékfejlesztési Hivatal (a továbbiakban:
MVH) által rendszeresített és az MVH honlapján közzétett, a (2) bekezdésben meghatározott adattartalmú
formanyomtatványon – a Törvény 16. §-a, valamint 21. §-a alapján az MVH és a LEADER HACS között létrejött
delegálási szerződés szerint – a beruházás helye szerinti illetékes LEADER HACS munkaszervezeti irodájához.
(2) A támogatási kérelem
a) az ügyfélazonosító-adatokat,
b) az ÁFA-visszaigénylésre vonatkozó adatokat,
c) az igényelt támogatásra vonatkozó adatokat,
d) az elszámolható kiadásokra vonatkozó adatokat,
e) a fejlesztés előtti állapotra vonatkozó adatokat,
f) a tervezett fejlesztésre vonatkozó adatokat,
g) az ügyfél nyilatkozatát a vonatkozó feltételek megismeréséről és tudomásulvételéről, valamint
h) az ügyfél aláírását
tartalmazza.
(3) A természetes személy ügyfél a lakóhelye vagy tartózkodási helye igazolása céljából a lakcímet igazoló hatósági
igazolványa másolatának és az annak tartalmát képező személyes adatainak kezeléséhez való írásbeli hozzájárulását
tartalmazó nyilatkozatának benyújtásával kérheti, hogy a polgárok személyi adatainak és lakcímének nyilvántartását
kezelő központi szerv megkeresése helyett a lakcímet igazoló hatósági igazolvány alapján kerüljön megállapításra
a támogatásra való jogosultság fennállása.
(4) Amennyiben egy LEADER HACS címe visszavonásra kerül és új LEADER HACS címmel rendelkező szervezet nincs
a korábbi LEADER HACS illetékességi területén, akkor a LEADER HACS illetékességi területén a támogatási kérelmet az
MVH illetékes regionális kirendeltségéhez kell benyújtani.
(5) A (4) bekezdés alapján benyújtott támogatási kérelmet az MVH az 1. mellékletben foglalt, az adott LEADER HACS
illetékességi területére vonatkozó Értékelési táblázat alapján bírálja el.
(6) A 6. mellékletben a LEADER HACS-ok illetékességi területére vonatkozó igényelhető legmagasabb támogatási
keretösszeget kell figyelembe venni abban az esetben is, ha a LEADER HACS cím birtokosa változik.
9. § (1) A támogatási kérelemhez mellékelni kell, az ügyfél által kiállított dokumentumok esetében eredeti példányban
a) a Vhr. 27. § (1) bekezdés h) pontjában foglaltaknak megfelelően pénzügyi tervet, ha a kérelmezett támogatás
összege az 5 000 000 forintot nem haladja meg;
b) a Vhr. 27. § (1) bekezdés i) pontjában foglaltaknak megfelelően, amennyiben az ügyfél természetes személy vagy
mikrovállalkozás, pénzügyi és a 2. melléklet szerinti értékelési szempontokat tartalmazó üzleti tervet, ha
a kérelmezett támogatás összege az 5 000 000 forintot meghaladja;
c) az értékeléshez az 1. mellékletben meghatározott dokumentumokat;
d) az 1998/2006/EK bizottsági rendelet hatálya alá tartozó szervezetek esetében az ügyfél által az adott pénzügyi
évben, valamint az azt megelőző két pénzügyi évben igénybe vett csekély összegű támogatásról szóló
nyilatkozatát;
e) eszköz, illetve gépkatalógusban nem szereplő gép esetében a műszaki leírást;
f) kettő árajánlatot, ha a referenciaár a 2. § (7) bekezdés alapján nem állapítható meg;
g) a polgári perrendtartásról szóló törvény szerinti közokiratot vagy teljes bizonyító erejű magánokiratot arról, hogy
az ügyfél jogosult az építési beruházást, illetve a beépítésre kerülő eszközbeszerzésre irányuló beruházást az
ingatlanon megvalósítani és az üzemeltetési kötelezettség lejártáig használni, ha az ingatlan nem az ügyfél
tulajdonában van;
h) a tervezett fejlesztés megvalósulási helyének feltüntetésével kiegészített, a fejlesztés településen belüli
elhelyezkedését bemutató ingatlan-nyilvántartási térképmásolatot a 2. § (4) bekezdés b)–c) pontjához
kapcsolódó fejlesztések esetén;
i) a beruházással érintett ingatlanra vonatkozó 30 napnál nem régebbi hiteles tulajdoni lapmásolatot;
j) a kiadásokat létesítményenként elkülönítetten tartalmazó, a Vhr. 30. § (1) bekezdésében meghatározott MVH által
rendszeresített formanyomtatványokat;
k) gépbeszerzés esetén a gépkatalógus kód, gép darabszám és az egy gépre vetített tervezett beszerzési ár adatokat
tartalmazó MVH által rendszeresített formanyomtatványt; valamint
l) Építési Normagyűjteménybe, gépkatalógusba be nem sorolható tétel esetén árajánlatos tétel bejelentő lapot az
MVH által rendszeresített formanyomtatványon.
(2) A támogatási kérelemhez építési beruházások esetén a Vhr. 27. § (1) bekezdés c) pontjától eltérően mellékelni kell:
a) építési engedélyköteles beruházás esetén
aa) az ügyfél nevére szóló jogerős és érvényes építési engedélyt vagy ennek hiányában eredeti példányban
a hatóság igazolását az építésügyi eljárás megindításáról, és
ab) az ügyfél nevére szóló – a tervezői névjegyzékben szereplő tervező ellenjegyzésével ellátott – építési
tervdokumentációt, ami a tervezett építmény jellegétől függően tartalmazza a helyszínrajzot, alaprajzokat,
homlokzatokat, metszeteket és részletrajzokat, azok méretarányos adatait, műszaki leírást;
b) nem építési engedélyköteles beruházás esetén
ba) az ügyfél nevére szóló, az illetékes építésügyi hatóság eredeti igazolását arról, hogy az építési tevékenység
nem építési engedélyköteles, és
bb) az ügyfél nevére szóló – a tervezői névjegyzékben szereplő tervező ellenjegyzésével ellátott – építési
tervdokumentációt, ami a tervezett építmény jellegétől függően tartalmazza a helyszínrajzot, alaprajzokat,
homlokzatokat, metszeteket és részletrajzokat, azok méretarányos adatait, műszaki leírást.
(3) Ha az ügyfél az (1)–(2) bekezdésben meghatározott bármely dokumentumot a kérelem benyújtására nyitva álló
határidőn belül nem nyújtja be vagy hiányosan nyújtja be, hiánypótlásnak nincs helye és amennyiben annak
a Törvényben foglalt feltételei fennállnak a kérelem érdemi vizsgálat nélkül végzéssel elutasításra kerül.
10. § (1) Egy ügyfél támogatási időszakonként kizárólag egy támogatási kérelmet nyújthat be.
(2) E rendelet alapján az ügyfél támogatási kérelmet kizárólag akkor nyújthat be, ha az Európai Mezőgazdasági
Vidékfejlesztési Alapból a mikrovállalkozások létrehozására és fejlesztésére nyújtandó támogatások részletes
feltételeiről szóló 136/2008. (X. 18.) FVM rendelet keretében, vagy az Európai Mezőgazdasági Vidékfejlesztési Alapból
a mikrovállalkozások létrehozására és fejlesztésére 2011-től nyújtandó támogatások részletes feltételeiről szóló
33/2011. (IV. 28.) VM rendelet keretében benyújtott támogatási kérelméhez kapcsolt utolsó kifizetési kérelmével
elszámolt, az ahhoz kapcsolódó határozata jogerőre emelkedett, a beruházást lezárta.
(3) E rendelet alapján támogatási kérelem benyújtására nem jogosult az az ügyfél, aki (amely) az Európai Mezőgazdasági
Vidékfejlesztési Alapból a mikrovállalkozások létrehozására és fejlesztésére nyújtandó támogatások részletes
feltételeiről szóló 136/2008. (X. 18.) FVM rendelet, vagy az Európai Mezőgazdasági Vidékfejlesztési Alapból
a mikrovállalkozások létrehozására és fejlesztésére 2011-től nyújtandó támogatások részletes feltételeiről szóló
33/2011. (IV. 28.) VM rendelet alapján benyújtott támogatási kérelme vonatkozásában nem rendelkezik jogerős
határozattal.
(4) Nem nyújthat be támogatási kérelmet az az ügyfél, akinek a (2) bekezdés szerinti rendeletekhez kapcsolódóan
benyújtott támogatási vagy kifizetési kérelme alapján hozott döntések vonatkozásában bírósági eljárása van
folyamatban.
6. A támogatási kérelem elbírálása 11. § (1) A támogatási kérelmek elbírálását – a Törvény 16. §-a, valamint 21. §-a alapján az MVH és a LEADER HACS között
létrejött delegálási szerződés szerint – a beruházás helye szerint illetékes LEADER HACS az 1. mellékletben, a LEADER
HACS területére megállapított pontozási rendszer alapján végzett értékeléssel, továbbá a Törvény 32. § (1) bekezdés
c) pontja szerinti rangsor állításával végzi. A támogatási kérelmek rangsorolása után a rendelkezésre álló keret alapján
az MVH hozza meg a támogatási határozatot.
(2) El kell utasítani a támogatási kérelmet, ha
a) a jóváhagyható támogatási összeg nem éri el az 1 000 000 forintot,
b) az 1. melléklet szerint meghatározott értékelési rendszerben elérhető maximum pontszám 50%-át nem éri el.
(3) Amennyiben a részben helyt adó támogatási határozattal megítélhető összes elszámolható kiadás összege nem éri el
a támogatási kérelemben megadott, tervezett összes elszámolni kívánt kiadás 30%-át, a kérelem elutasításra kerül.
7. A kifizetési kérelem benyújtása 12. § (1) A kifizetési kérelmet az egyes mezőgazdasági és agrár-vidékfejlesztési támogatások igénybevétele esetén az
elektronikus kérelembenyújtás alkalmazásáról szóló 80/2008. (IV. 4.) Korm. rendeletben meghatározottak szerint, az
elektronikus űrlapkitöltő szolgáltatás segítségével előállított elektronikus űrlapon, ügyfélkapun keresztül lehet
benyújtani az MVH-hoz.
(2) A Vhr.-ben meghatározott dokumentumok mellett legkésőbb az utolsó kifizetési kérelemhez elektronikus űrlapon,
szkennelés útján előállított formában kell mellékelni a 2. § (3) bekezdése értelmében induló egyéni vállalkozó ügyfél
esetén hatósági igazolást az egyéni vállalkozói igazolvány érvényességéről és az ügyfél egyéni vállalkozói
tevékenységi köréről, valamint induló vállalkozás esetén az adóbejelentkezési lap másolatát is.
8. A támogatás nem jogszerű felhasználása esetén alkalmazandó jogkövetkezmények
13. § (1) Ha az ügyfél a támogatási kérelemben vállalt átlagos foglalkoztatotti létszámnál kevesebb főt foglalkoztat az
üzemeltetési kötelezettség harmadik évétől kezdődően, akkor – hiányzó foglalkoztatottanként egyszer –
a jóváhagyott támogatási összeg 2%-ának megfelelő összeget, de legalább 300 000 forintot köteles visszafizetni.
(2) A pontozási szempontok tekintetében vállalt kötelezettség nem teljesítése esetén, amennyiben a nem teljesítés
pontszámvesztést eredményezne, az ügyfél szempontonként a kifizetési kérelmek alapján jóváhagyott támogatási
összeg 2%-ának megfelelő összeget köteles visszafizetni.
(3) Az e rendelet alapján nyújtott támogatások tekintetében a Vhr. 33. § (4) bekezdésében foglaltak nem alkalmazhatóak.
9. Záró rendelkezések 14. § Ez a rendelet a kihirdetését követő napon lép hatályba.
15. § Hatályát veszti az Európai Mezőgazdasági Vidékfejlesztési Alapból a mikrovállalkozások létrehozására és fejlesztésére
2011-től nyújtandó támogatások részletes feltételeiről szóló 33/2011. (IV. 28.) VM rendelet 9. § (1) bekezdése.
16. § Ez a rendelet az Európai Mezőgazdasági Vidékfejlesztési Alapból nyújtandó vidékfejlesztési támogatásról szóló,
2005. szeptember 20-i 1698/2005/EK tanácsi rendelet 54. cikkének végrehajtásához szükséges rendelkezéseket
állapítja meg.
Dr. Fazekas Sándor s. k.,
vidékfejlesztési miniszter


type: legislation

jurisdiction: Hungary

text:
1562/2016. (X. 13.) Korm. határozata a Modern Városok Program keretében tervezett beruházások megvalósítása érdekében a Terület- és Településfejlesztési Operatív Program és a Versenyképes Közép-Magyarországi Operatív Program egyes prioritásai tekintetében többletkötelezettség vállalásáról és annak feltételeiről.
A Kormány
 1. jóváhagyja a) a Terület- és Településfejlesztési Operatív Program (a továbbiakban: TOP) 1., 3. és 6. prioritása, valamint
b) a Versenyképes Közép-Magyarországi Operatív Program (a továbbiakban: VEKOP) 1. és 4–6. prioritása
teljes keretének 10%-át meg nem haladó mértékű többletkötelezettség vállalását a  Modern Városok Program
keretében tervezett beruházások megvalósításának támogatása érdekében,
2. felhívja a Miniszterelnökséget vezető minisztert, hogy a nemzetgazdasági miniszter bevonásával tegyen javaslatot
a 2014–2020 programozási időszakban az egyes európai uniós alapokból származó támogatások felhasználásának
rendjéről szóló 272/2014. (XI. 5.) Korm. rendelet 44/C.  §-ának olyan módosítására, amely lehetővé teszi, hogy
a  Modern Városok Program keretében tervezett beruházások megvalósítása érdekében operatív program
meghatározott prioritása vonatkozásában a  többlet-kötelezettségvállalás szintje meghaladhassa az  adott prioritás
teljes keretének 10%-át,
Felelős: Miniszterelnökséget vezető miniszter
 nemzetgazdasági miniszter
Határidő: 2016. december 31.
3. felhívja a  Miniszterelnökséget vezető minisztert, hogy gondoskodjon a  Modern Városok Program keretében
a  megyei jogú városok önkormányzataival kötött megállapodásokban (a továbbiakban: Megállapodások)
szereplő beruházásoknak a  TOP-hoz vagy a  VEKOP-hoz részben illeszkedő, uniós forrásból el nem számolható
tevékenységeihez vagy költségeihez szükséges kiegészítő hazai finanszírozás biztosításáról a  Magyarország
2016.  és  2017. évi központi költségvetése XI. Miniszterelnökség fejezetének Modern Városok Program
jogcímcsoportja terhére azzal, hogy annak felhasználása során élvezzen előnyt a  beruházások uniós
forrásfelhasználásához szükséges kiegészítő hazai finanszírozás biztosítása a  tisztán hazai forrásból megvalósuló
tevékenységekkel szemben,
Felelős: Miniszterelnökséget vezető miniszter
Határidő: 2016. és 2017. év során a felmerülés ütemében folyamatosan
4. felhívja a  nemzetgazdasági minisztert, hogy gondoskodjon – a  Miniszterelnökséget vezető miniszter
közreműködésével – a  Megállapodásokban szereplő beruházásoknak a  TOP-hoz vagy a  VEKOP-hoz részben
illeszkedő, uniós forrásból el nem számolható tevékenységeihez vagy költségeihez kapcsolódóan a  2017. évet
követően felmerülő kiegészítő hazai finanszírozás biztosításáról a  2018. évi és az  azt követő évek központi
költségvetéseinek előkészítése és tervezése során,
Felelős: nemzetgazdasági miniszter
 Miniszterelnökséget vezető miniszter
Határidő: a 2018. évi és az azt követő évek központi költségvetéseinek tervezése keretében
5. hozzájárul, hogy a nemzetgazdasági miniszter a Modern Városok Programhoz illeszkedő beruházások megvalósítása
érdekében
a) az 1. pont b) alpontjában meghatározottakon, valamint
b) a  2014–2020 közötti programozási időszakban a  Terület- és Településfejlesztési Operatív Program
tervezésének egyes szempontjairól, valamint az  operatív programhoz tartozó megyék megyei
önkormányzatai és a megyei jogú városok önkormányzatai tervezési jogkörébe utalt források megoszlásáról
szóló 1702/2014. (XII. 3.) Korm. határozatban meghatározott területi forráskereteken
felüli többletkötelezettséget vállaljon az 1. és a 2. melléklet szerint,
Felelős: nemzetgazdasági miniszter
Határidő: a 2. pontban meghatározott javaslat nyomán elfogadott rendelet hatálybalépését követően
azonnal
 6. hozzájárul, hogy a  nemzetgazdasági miniszter Érd Megyei Jogú Város Önkormányzatának a  Modern Városok
Programhoz illeszkedő beruházásai megvalósítása érdekében a  2014–2020 közötti programozási időszakban
a  Versenyképes Közép-Magyarország Operatív Program tervezésének egyes szempontjairól, valamint az  operatív
program területi és ágazati tervezési jogkörbe utalt forrásainak megoszlásáról szóló 1707/2014. (XII. 3.)
Korm. határozatban meghatározott forráskereteken felüli többletkötelezettséget vállaljon legfeljebb 14,32 milliárd
forint erejéig,
Felelős: nemzetgazdasági miniszter
Határidő: a 2. pontban meghatározott javaslat nyomán elfogadott rendelet hatálybalépését követően
azonnal
 7. felhívja a nemzetgazdasági minisztert, hogy a TOP és a VEKOP éves fejlesztési keretének módosítására vonatkozó,
az 5. és a 6. pont szerinti javaslatát terjessze a Kormány elé.
Felelős: nemzetgazdasági miniszter
Határidő: az adott éves fejlesztési keret soron következő módosításával
Orbán Viktor s. k.,
 miniszterelnök


text:
35/2015. (VII. 28.) EMMI utasítása miniszteri biztos kinevezéséről.
A központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 38. §
(1) bekezdésében foglalt jogkörömben eljárva az alábbi utasítást adom ki:
1. § A központi államigazgatási szervekről, valamint a Kormány tagjai és az államtitkárok jogállásáról szóló 2010. évi
XLIII. törvény (a továbbiakban: Ksztv.) 38. § (2) bekezdése alapján az Emberi Erőforrások Minisztériuma egyes oktatási
háttérintézményei átszervezésével kapcsolatos feladatok ellátására 2015. július 17. napjától 2016. január 16. napjáig
dr. Maruzsa Zoltán Viktort miniszteri biztossá nevezem ki.
2. § A miniszteri biztos feladatköre során ellátja különösen az Educatio Társadalmi Szolgáltató Nonprofit Korlátolt
Felelősségű Társaság feladatainak az Oktatási Hivatalba történő átvételével, az Oktatási Hivatal új szervezeti, működési
rendjének átalakításával, az Oktatáskutató és Fejlesztő Intézet feladatainak áttekintésével és működésének
átalakításával, továbbá az oktatási ágazat szakmai tevékenységéhez kapcsolódó egyes további feladatok Oktatási
Hivatalba történő integrálásával kapcsolatos tevékenységeket.
3. § A miniszteri biztos tevékenységét az emberi erőforrások minisztere a közigazgatási államtitkár útján irányítja.
4. § A miniszteri biztos tevékenységét titkárság nem segíti.
5. § A miniszteri biztos díjazásra és juttatásokra nem jogosult.
6. § Ez az utasítás a közzétételét követő napon lép hatályba.
Balog Zoltán s. k.,
 emberi erőforrások minisztere


text:
8/2018. (VI. 5.) OGY határozata az Interparlamentáris Unió Magyar Nemzeti Csoportjának megalakításáról.
1. Az  Országgyűlés az  Interparlamentáris Unió (a  továbbiakban: IPU) tagszervezetének nyilvánítja magát, és
megalakítja az IPU Magyar Nemzeti Csoportját (a továbbiakban: nemzeti csoport).
2. Az Országgyűlés felkéri az Országgyűlés elnökét, hogy hívja össze a nemzeti csoport közgyűlésének alakuló ülését,
és a képviselőcsoportok véleményének mérlegelését követően terjesszen javaslatot a nemzeti csoport közgyűlése
elé a nemzeti csoport Alapszabályára.
3. Ez a határozat az elfogadásakor lép hatályba.
Kövér László s. k.,
az Országgyűlés elnöke


text:
1349/2012. (IX. 11.) Korm. határozata a csapadékhiányos időjárás és az ezzel összefüggő takarmánypiaci problémák miatti rendkívüli intézkedésekről.
1. A Kormány a) felhívja a vidékfejlesztési minisztert és a nemzeti fejlesztési minisztert, hogy dolgozzon ki egy megvalósítható
konstrukciót az egyes állami tulajdonban lévő gazdasági társaságok közreműködéséről az állattartó gazdaságok
takarmányozásának elősegítése érdekében; Felelős: vidékfejlesztési miniszter nemzeti fejlesztési miniszter
Határidő: 2012. szeptember 15. b) felhívja a belügyminisztert és a nemzetgazdasági minisztert, hogy vizsgálják meg az aszálykárral sújtott
mezőgazdasági vállalkozásoknak kedvező lehetséges intézkedéseket a helyi adók tekintetében.
Felelős: belügyminiszter nemzetgazdasági miniszter Határidő: 2012. szeptember 15.
2. Az Agrár Forgóeszköz Hitelprogram bevezetéséről és az Agrár Forgóeszköz Vis Maior Hitelprogram keretösszegének
felemeléséről szóló 1085/2011. (IV. 12.) Korm. határozat (a továbbiakban: H.) 1. pont a) és b) alpontja helyébe
a következő rendelkezés lép: (A Kormány egyetért azzal, hogy)
„a) egyetért azzal, hogy az MFB Magyar Fejlesztési Bank Zártkörűen Működő Részvénytársaság (a továbbiakban: MFB
Zrt.) 15 milliárd forint keretösszeggel – 2013. december 31-éig történő hitelszerződés-kötési lehetőség biztosításával –
meghirdesse az Agrár Forgóeszköz Hitelprogramot (a továbbiakban: Program)
aa) a mezőgazdasági termelő tevékenységet, ab) a halgazdálkodási tevékenységet, vagy
ac) – a tevékenység szerinti országos érdekképviseleti szerv vagy köztestület ajánlásával és termeltetési szerződéssel
rendelkező – a baromfi, nyúl, sertés és szarvasmarha (ideértve a tej- és húshasznosítást) ágazatban termeltető
tevékenységet végző vállalkozások számára maximum 6 éves lejárattal, azon belül maximum 3 év türelmi idővel, az aa) és ab) alpont
szerinti tevékenységet folytató vállalkozások esetében maximum 50 millió forint összegű, az ac) alpont szerinti
tevékenységet folytató vállalkozások esetében maximum 500 millió forint összegű hitelösszeggel, amely az
aa)–ac) alpont szerinti tevékenységet folytató vállalkozások forráshoz jutását biztosítja és felhasználható meglévő
hiteleik kiváltására, illetve forgóeszköz (hízó-, növendék- és egyéb állat) finanszírozás mellett tenyészállat
vásárlására is; b) egyetért azzal, hogy a Program keretében igénybe vehető kedvezményes kamatozású hitel, kamattámogatás és
kedvezményes intézményi készfizető kezességvállalás kizárólag ba) az EK-Szerződés 87. és 88. cikkének a mezőgazdasági termelőágazatban nyújtott csekély összegű (de minimis)
támogatásokra való alkalmazásáról szóló 2007. december 20-i 1535/2007/EK bizottsági rendelet, az EK-Szerződés
87. és 88. cikkének a halászati ágazatban nyújtott csekély összegű (de minimis) támogatásokra való alkalmazásáról
és az 1860/2004/EK rendelet módosításáról szóló 2007. július 24-i 875/2007/EK bizottsági rendelettel, és
bb) a Szerződés 87. és 88. cikkének a de minimis támogatásokra való alkalmazásáról szóló, 2006. december 15-i
1998/2006/EK bizottsági rendelettel összhangban kerüljön nyújtásra;” 3. A H. 1. pontja a következő d) és e) ponttal egészül ki:
(A Kormány egyetért azzal, hogy) „d) felhívja a vidékfejlesztési minisztert, hogy a Program keretében 2012. november 1-jén és azt követően hatályos
hitelszerződéssel rendelkező vállalkozások 2012. november 1-jét követően esedékes kamatfizetéséhez 50%-os
mértékű, maximum évi 4 százalékpont kamattámogatást biztosítson; Felelős: vidékfejlesztési miniszter
Határidő: folyamatos e) felhívja a nemzeti fejlesztési minisztert és a vidékfejlesztési minisztert, hogy az a–d) alpontban foglaltak alapján
a Program kidolgozott részletes feltételeit hagyják jóvá és az MFB Zrt. útján gondoskodjanak a Program annak
megfelelő működtetéséről. Felelős: nemzeti fejlesztési miniszter vidékfejlesztési miniszter
Határidő: a Program feltételeinek a kidolgozására: 2012. november 1.
a Program működtetésére: folyamatos” 4. A H. a) 1. pont nyitó szövegrészében a „Kormány egyetért azzal, hogy” szövegrész helyébe a „Kormány” szöveg,
b) 1. pont c) pontjában az „a Program finanszírozásához” szövegrész helyébe a „felkéri a nemzetgazdasági
minisztert, hogy a Program finanszírozásához” szöveg, az „az MFB Tv. 5. §-ának (2) bekezdése alapján a
nemzetgazdasági miniszter” szövegrész helyébe az „ a Magyar Fejlesztési Bank Részvénytársaságról szóló
2001. évi XX. törvény 5. § (2) bekezdése alapján” szöveg, a „4 év” szövegrész helyébe a „7 év, lejárata
2020. december 31.” szöveg lép. 5. Hatályát veszti a H. 1/A. és 2. pontja.
6. Ez a határozat a közzétételét követő napon lép hatályba.
Orbán Viktor s. k.,
miniszterelnök


text:
7/2015. (IV. 10.) FM utasítása a borászati termékek harmadik országokban történő promóciójára vonatkozó programjavaslatok jóváhagyásának rendjéről.
A Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 1. pontjában meghatározott feladat- és
hatáskörömben eljárva – figyelemmel a jogalkotásról szóló 2010. évi CXXX. törvény 23. § (4) bekezdés c) pontjára – a mezőgazdasági
és vidékfejlesztési támogatási szerv kijelöléséről szóló 154/2011. (VIII. 10.) Korm. rendelet 1/A. §-ában kapott felhatalmazás alapján
a  borászati termékek harmadik országokban történő promóciójára vonatkozó programjavaslatok jóváhagyásának szabályait
az alábbiak szerint állapítom meg:
1. A hatáskör gyakorlásában érintett minisztériumi szervezeti egységek
1. § (1) A borászati termékek harmadik országokban történő promóciójára vonatkozó programjavaslatok jóváhagyásának,
a  programtól való eltérésének és a  kérelmező önhibáján kívül bekövetkezett körülmény fennállásának ügyében
(a továbbiakban: promóciós ügyek) a koordinációs feladatokat az Eredetvédelmi Főosztály látja el.
(2) A  promóciós ügyekben meghozandó döntéseket a  Borászati Promóciós Bizottság (a továbbiakban: Promóciós
Bizottság) készíti elő.
2. § (1) A Promóciós Bizottság nyolc tagból áll. A Promóciós Bizottság elnöke az eredetvédelemért felelős helyettes államtitkár,
további tagjai
a) a földművelésügyi miniszter (a továbbiakban: miniszter) által felkért szakértő,
b) az Eredetvédelmi Főosztály képviselője,
c) az Intézményfelügyeleti és Perképviseleti Főosztály képviselője,
d) a Nemzetközi és Kárpát-medencei Kapcsolatok Főosztálya képviselője,
e) a  Magyar Turizmus Zártkörűen Működő Részvénytársaság Agrármarketing Centrum Vezérigazgatóság
(a továbbiakban: AMC) képviselője,
f ) az Országos Borszakértő Bizottság képviselője,
g) a Hegyközségek Nemzeti Tanácsa képviselője.
(2) A Promóciós Bizottság ülését az elnök hívja össze.
 (3) A Promóciós Bizottság akkor határozatképes, ha az ülésen az elnök és további három tag jelen van.
 (4) A  Promóciós Bizottság határozatait szótöbbséggel hozza. A  szavazás eredményét az  elnök állapítja meg. A  tagok
a szavazástól nem tartózkodhatnak. A Promóciós Bizottság üléséről jegyzőkönyv készül.
 (5) A Promóciós Bizottság ülésére a meghívót legkésőbb az ülést megelőző harmadik munkanapon, elektronikus úton
kell megküldeni a Promóciós Bizottság tagjai részére.
 (6) A Promóciós Bizottság titkársági feladatait az Eredetvédelmi Főosztály látja el.
 (7) A Promóciós Bizottság működésével kapcsolatban keletkező iratok továbbítása kizárólag elektronikus úton történik.
2. A programjavaslat értékelésének első szakasza 3. § (1) Az Eredetvédelmi Főosztály a beérkezett programjavaslatot áttekinti abból a szempontból, hogy érdemi vizsgálatra
alkalmas-e.
(2) Az Eredetvédelmi Főosztály gondoskodik az érdemi vizsgálatra alkalmatlan programjavaslat érdemi vizsgálat nélküli
elutasításáról.
(3) Az  Eredetvédelmi Főosztály az  érdemi vizsgálatra alkalmas programjavaslatot megküldi a  Promóciós Bizottság
tagjainak, és a programjavaslatot formai ellenőrzésnek veti alá.
(4) A  programjavaslat formai ellenőrzése a  borászati termékek harmadik országokban 2015 és 2017 között történő
promóciójának támogatásáról szóló 4/2015. (II. 19.) FM rendelet [a továbbiakban: 4/2015. (II. 19.) FM rendelet] 3. §
(3) bekezdésében meghatározott mellékletek vizsgálatára terjed ki.
(5) Az  Eredetvédelmi Főosztály gondoskodik szükség esetén a  hiánypótlási felhívásnak a  kérelmező részére történő
megküldéséről.
3. A programjavaslat értékelésének második szakasza 4. § (1) A Promóciós Bizottság titkársága a beérkezett hiánypótlást előzetesen ellenőrzi, és a bírálat során figyelembe vehető
hiánypótlást megküldi a Promóciós Bizottság tagjainak.
(2) Ha a  kérelmező hiánypótlást nem nyújtott be, vagy a  hiánypótlást határidőn túl nyújtotta be, az  Eredetvédelmi
Főosztály az  eljárást megszünteti. Az  eljárás megszüntetésének nincs helye, ha a  hiánypótlás elmaradása vagy
késedelmes teljesítése ellenére a programjavaslat Promóciós Bizottság által történő értékelésének nincs jogszabályi
akadálya.
(3) Az Eredetvédelmi Főosztály az eljárás megszüntetéséről tájékoztatja a Promóciós Bizottság elnökét és tagjait.
 (4) A  Promóciós Bizottság tagjai a  programjavaslatok benyújtási határidejét követő harminc napon belül elvégzik
a programjavaslatoknak pontozásos rendszer alkalmazásával történő értékelését.
 (5) Az elnök a programjavaslatoknak a Promóciós Bizottság tagjai által elvégzett értékelése után, a benyújtási határidőt
követő negyven napon belüli időpontra összehívja a  Promóciós Bizottságot, amely – pontozásos rendszer
alkalmazásával – az ülésen javaslatot tesz
a) a támogatásra érdemes programjavaslatokra,
b) a támogatásra érdemes programjavaslatok jóváhagyható akcióira és költségvetésére és
c) a támogatásra érdemes programjavaslatok rangsorára.
(6) A (4) és (5) bekezdés szerinti értékelés és a pontozásos rendszer szempontrendszerét az 1. melléklet tartalmazza.
 (7) Az (5) bekezdés szerint elfogadott határozatok tartalmazzák
a) a Promóciós Bizottság javaslatát,
b) a javaslat indokolását és
c) a tagok szavazatát.
(8) Az (5) bekezdés szerint elfogadott határozatokat a Promóciós Bizottság tagjai aláírják. A tag akadályoztatása esetén
a határozatot a tag helyett a bizottság elnöke írja alá.
(9) Az  eredetvédelemért felelős helyettes államtitkár sorrendet állít fel, melyet a  miniszter felé továbbít, aki dönt
a programjavaslat engedélyezéséről.
(10) Az Eredetvédelmi Főosztály a jóváhagyott programjavaslatok jegyzékét megküldi az Európai Bizottságnak.
4. A programtól való eltérés jóváhagyása 5. § (1) Az Eredetvédelmi Főosztály a programtól való eltérés jóváhagyása iránt benyújtott kérelmet a 3. § (1)–(3) bekezdésének
megfelelően áttekinti abból a szempontból, hogy érdemi vizsgálatra alkalmas-e, illetve hiánypótlásra szorul-e.
(2) Ha a kérelem érdemi vizsgálatra alkalmas, a kérelem benyújtását követő negyven napon belüli időpontra az elnök
összehívja a  Promóciós Bizottság ülését. A  Promóciós Bizottság az  ülésen a  kérelem elfogadására vonatkozóan
indokolással együtt javaslatot tesz. A Promóciós Bizottság a kérelmet abból a szempontból értékeli, hogy a programtól
való eltérés nem bontja-e meg a  program koherenciáját. A  Promóciós Bizottság tagjai akadályoztatásuk esetén
elektronikus úton, írásban is benyújthatják javaslataikat.
(3) Ha a Promóciós Bizottság szerint további hiánypótlás szükséges, az erre felszólító végzés tervezetét az Eredetvédelmi
Főosztály döntés és kiadmányozás céljából felterjeszti az eredetvédelemért felelős helyettes államtitkár részére.
(4) A  Promóciós Bizottság titkársága a  beérkezett hiánypótlást előzetesen ellenőrzi, és a  bírálat során elfogadható
hiánypótlást megküldi a Promóciós Bizottság elnökének és tagjainak. Ha a hiánypótlás a bírálat során nem vehető
figyelembe, a Promóciós Bizottság titkársága a Promóciós Bizottság elnökét és tagjait e körülményről tájékoztatja.
(5) Ha a Földművelésügyi Minisztérium (a továbbiakban: Minisztérium) a kérelmezőt hiánypótlásra hívta fel, a kérelem
benyújtását követő harminc napon belüli időpontra, más esetben a kérelem benyújtását követő harmincöt napon
belüli időpontra az  elnök összehívja a  Promóciós Bizottság ülését. A  Promóciós Bizottság az  ülésen a  kérelem
elfogadására vonatkozóan indokolással együtt javaslatot tesz.
(6) A miniszter dönt a programtól való eltérés engedélyezéséről.
 (7) Ha a  kérelmezőt a  Minisztérium hiánypótlásra hívta fel, és a  Promóciós Bizottság a  kérelem elfogadását javasolja,
a (6) bekezdést nem kell alkalmazni. Ebben az esetben az Eredetvédelmi Főosztály
a) az egyes borászati termékek harmadik országokban történő promóciójának támogatásáról szóló 6/2013. (II. 5.)
VM rendelet 7. § (7) bekezdése,
b) a  2015–2017 közötti időszakra benyújtott promóciós kérelmek esetében a  4/2015. (II. 19.) FM rendelet 6.  §
(7) bekezdése szerinti tájékoztatást megküldi a  Mezőgazdasági és Vidékfejlesztési Hivatal Piaci Támogatások és Külkereskedelmi
Intézkedések Igazgatósága részére.
5. A kérelmező önhibáján kívül bekövetkezett körülmény fennállásának megállapítása
6. § (1) A  kérelmező önhibáján kívül bekövetkezett körülmény fennállásának megállapítása iránt benyújtott kérelemre
az 5. §-t az e § szerinti eltérésekkel kell alkalmazni.
(2) A Promóciós Bizottság tagjai a kérelmet abból a szempontból értékelik, hogy az a körülmény, amelyre a kérelmező
hivatkozik, valóban a kérelmező önhibáján kívül következett-e be.
6. A programok értékelése 7. § (1) A programoknak a kérelmezők által összeállított értékelését a Promóciós Bizottság titkársága megküldi a Promóciós
Bizottság elnökének és tagjainak.
(2) Az  elnök a  Promóciós Bizottság ülését olyan időpontra hívja össze, hogy az  azonos naptári évben befejeződő
programoknak a kérelmezők által összeállított értékelése egyidejű megvitatására nyíljon lehetőség.
(3) A Promóciós Bizottság a kérelmezők által összeállított értékelések alapján
a) értékeli a programok megvalósítását, valamint
b) javaslatot tesz a nemzeti szabályozás kialakítására.
7. Záró rendelkezés 8. § Ez az utasítás a közzétételét követő napon lép hatályba.
Dr. Fazekas Sándor s. k.,
 földművelésügyi miniszter


text:
345/2016. (IX. 27.) KE határozata rendkívüli és meghatalmazott nagykövet megbízásáról.
Az Alaptörvény 9.  cikk (4)  bekezdés b)  pontja alapján – a  külgazdasági és külügyminiszter előterjesztésére –
dr. Baranyi András rendkívüli és meghatalmazott nagykövetet – Magyarország asztanai nagykövetségének
a  vezetésére kapott megbízása érintetlenül hagyása mellett – megbízom Magyarországnak a  Tadzsik
Köztársaságban és a Kirgiz Köztársaságban való képviseletével.
Budapest, 2015. december 15. Áder János s. k.,
 köztársasági elnök


text:
1766/2013. (X. 25.) Korm. határozata a 2012. kötelezettségvállalással nem terhelt előirányzat-maradványok egy részének felhasználásáról.
A Kormány
a) az államháztartásról szóló törvény végrehajtásáról szóló 368/2011. (XII. 31.) Korm. rendelet 152.  §
(5)  bekezdésében biztosított jogkörében eljárva a  további intézkedésig fel nem használható, 2012.  évi
kötelezettségvállalással nem terhelt előirányzat-maradványokból az
aa) I.  Országgyűlés fejezet 21. Nemzeti Adatvédelmi és Információszabadság Hatóság címnél
keletkezett 12 100 ezer forintnak,
ab) II. Köztárssági Elnökség fejezetnél keletkezett 24 291 ezer forintnak,
ac) XI.  Miniszterelnökség fejezet 6. Kormányzati Ellenőrzési Hivatal címnél keletkezett 10 559 ezer
forintnak,
ad) XII. Vidékfejlesztési Minisztérium fejezetnél keletkezett 650 000 ezer forintnak,
ae) XIII. Honvédelmi Minisztérium fejezetnél keletkezett 18 519 ezer forintnak,
af ) XV. Nemzetgazdasági Minisztérium fejezetnél keletkezett 85 693 ezer forintnak,
ag) XVIII. Külügyminisztérium fejezetnél keletkezett 118 838 ezer forintnak
a felhasználását engedélyezi, és
b) az államháztartásról szóló 2011.  évi CXCV.  törvény 33.  § (1)  bekezdésében biztosított jogkörében eljárva
az 1. melléklet szerinti átcsoportosítását rendeli el.
Felelős: nemzetgazdasági miniszter
Határidő: azonnal
Orbán Viktor s. k.,
 miniszterelnök


text:
1773/2013. (X. 25.) Korm. határozata a KÖZOP-3.5.0-09-2011-2013-0036 azonosító számú („Nyomvályúk és felületi egyenetlenségek megszüntetését célzó, közlekedésbiztonságot, fenntarthatóságot és térségi elérhetőséget javító program az országos közúthálózaton” című) projektjavaslat támogatásának jóváhagyásáról, akciótervi nevesítéséről és forrásának biztosításáról.
A Kormány
 1. jóváhagyja az  1.  melléklet szerint a  KÖZOP-3.5.0-09-11-2013-0036 azonosító számú, „Nyomvályúk és felületi
egyenetlenségek megszüntetését célzó, közlekedésbiztonságot, fenntarthatóságot és térségi elérhetőséget javító
program az országos közúthálózaton” című, egymilliárd forintot meghaladó támogatási igényű projektjavaslatot,
2. elfogadja az 1. pontban meghatározott projekt kiemelt projektként történő nevesítését az 1. melléklet szerint,
 3. hozzájárul, hogy az  1.  pontban meghatározott projekt támogatási szerződését a  Nemzeti Fejlesztési Ügynökség
Közlekedési Operatív Programok Irányító Hatósága megkösse,
Felelős: Miniszterelnökséget vezető államtitkár
Határidő: azonnal
4. felhívja a Miniszterelnökséget vezető államtitkárt, hogy az 1. pontban meghatározott projekt forrásáról a korábban
hazai költségvetésből finanszírozott közúti közlekedési projektek és „a fővárosi M2 metróvonal szerelvényeinek
cseréje” című projekt a  Közlekedés Operatív Programba történő beemelése révén felszabaduló forrás
felhasználásával gondoskodjon,
Felelős: Miniszterelnökséget vezető államtitkár
Határidő: azonnal 5. felhívja a  Miniszterelnökséget vezető államtitkárt, hogy „a fővárosi M2 metróvonal szerelvényeinek cseréje” című
projekt Közlekedés Operatív Programba történő beemelésével felszabaduló forrással kapcsolatosan tárgyalást
kezdeményezzen Budapest Főváros Főpolgármesterével.
Felelős: Miniszterelnökséget vezető államtitkár
Határidő: azonnal Orbán Viktor s. k.,
 miniszterelnök


text:
1552/2012. (XII. 5.) Korm. határozata a KEOP-2.1.1/2F/09-11-2011-0009 azonosító számú („Murai árvízvédelmi szakasz fejlesztése” című) projekt támogatásának jóváhagyásáról.
A Kormány 1. jóváhagyja az 1. melléklet szerint a KEOP-2.1.1/2F/09-11-2011-0009 azonosító számú, a „Murai árvízvédelmi szakasz
fejlesztése” című, egymilliárd forintot meghaladó támogatási igényű projektjavaslatot,
2. hozzájárul az 1. pont szerinti projekt támogatási szerződésének – a Nemzeti Fejlesztési Ügynökség Környezetvédelmi
Operatív Programok Irányító Hatósága általi – megkötéséhez. Felelős: nemzeti fejlesztési miniszter
Határidő: azonnal Orbán Viktor s. k.,
miniszterelnök


text:
18/2016. (VIII. 4.) KKM utasítása a Magyarország külképviseletein lefolytatandó országos népszavazás és időközi országgyűlési képviselő választás pénzügyi tervezésének, lebonyolításának, elszámolásának rendjéről, valamint a külképviseleteken lefolytatandó választás lebonyolításának speciális feladatairól.
A választási eljárásról szóló 2013. évi XXXVI. törvénnyel, a népszavazás kezdeményezéséről, az európai polgári kezdeményezésről,
valamint a népszavazási eljárásról szóló 2013. évi CCXXXVIII. törvény, valamint az országos népszavazások költségeinek
normatíváiról, tételeiről, elszámolási és belső ellenőrzési rendjéről szóló 11/2016. (VI. 28.) IM rendelettel, továbbá az országgyűlési
képviselők időközi választása költségeinek normatíváiról, tételeiről, elszámolási és belső ellenőrzési rendjéről szóló 6/2014. (IX. 19.)
IM rendelettel összhangban, a jogalkotásról szóló 2010. évi CXXX. törvény 23. §-ának (4) bekezdése c) pontjában foglaltakra
figyelemmel Magyarország külképviseletein lefolytatandó országos népszavazás és időközi országgyűlési képviselő választás
pénzügyi tervezésének, lebonyolításának, elszámolásának rendjét, valamint a külképviseleteken lefolytatandó választás
lebonyolításának speciális feladatait az alábbiak szerint szabályozom:
I. Az utasítás célja Ezen utasítás célja az országos népszavazás vagy időközi országgyűlési képviselő választással (a továbbiakban:
népszavazás, választás) kapcsolatosan a Külgazdasági és Külügyminisztérium (a továbbiakban: KKM) gazdálkodási
(pénzügyi tervezési, elszámolási) és logisztikai feladatainak szabályszerű végrehajtása, a választás zökkenőmentes
lebonyolítása.
II. Az utasítás hatálya Ezen utasítás hatálya kiterjed a KKM önálló szervezeti egységeire, továbbá minden olyan, a KKM-mel vagy
Magyarország valamely külképviseletével kormányzati szolgálati jogviszonyban, munkaviszonyban vagy megbízási
jogviszonyban álló személyre, aki a népszavazáshoz vagy választáshoz kapcsolódóan feladatot lát el.
III. Értelmező rendelkezések Jelen utasítás alkalmazásában:
 1. Munkabizottság: a  KKM népszavazás, választás szervezésére, a  kapcsolódó gazdálkodási és logisztikai feladatok
koordinálására kijelölt, a közigazgatási államtitkár és a gazdálkodási ügyekért felelős helyettes államtitkár irányítása
alatt működő alábbi szervezeti egységektől – a  KKM Szervezeti és Működési Szabályzatának módosítása esetén
a kijelölt szervezeti egységek jogutódjától – delegált munkatársakból áll: a Személyügyi és Képzési Főosztály, a Konzuli
és Állampolgársági Főosztály, a Költségvetési Főosztály, a Pénzügyi és Számviteli Főosztály, a Biztonsági, Informatikai
és Távközlési Főosztály, valamint az Üzemeltetési Főosztály.
2. Munkabizottság vezetője: a gazdasági ügyekért felelős helyettes államtitkár.
 3. Központ: a Munkabizottság vezetője és a Munkabizottság tagjai.
 4. Scriptament iratban foglalt utasítás: a népszavazás, választás lebonyolításához kapcsolódóan a külképviselet részére
hivatalos formában, írásban (faxon, nyílt scriptament iratban, hivatalos e-mailben) eljuttatott kötelező utasítás,
amelyet a Munkabizottság vezetője hagy jóvá, és a Munkabizottság illetékes önálló szervezeti egységének vezetője
saját titkárságán keresztül küld ki.
5. Szavazási egységcsomag: a népszavazáshoz, választáshoz szükséges, szavazólapokat, borítékokat, nyomtatványokat
tartalmazó, a Nemzeti Választási Iroda által összeállított csomag.
6. Kellékcsomag: a  levélszavazatok fogadására készített postaládákat, mobil szavazófülkéket, összehajtogatott
szavazásnapi urnákat, egyéb szavazási, választási kellékeket (nemzeti színű zsineg, választási tollak, kitűzők)
tartalmazó, a Nemzeti Választási Iroda által összeállított csomag, melyet legkésőbb a szavazást, választást megelőző
15. napig juttat ki a KKM a Külképviseleti Választási Irodákra.
IV. A gazdálkodási jogkörök általánostól eltérő gyakorlásának rendje
1. A népszavazáshoz, választáshoz kapcsolódóan a  KKM gazdálkodási keretszabályzatáról szóló hatályos ügyviteli
szabályzatban foglaltakat az alábbi eltérésekkel kell alkalmazni:
1.1. A kötelezettségvállalásra, az  utalványozásra, a  pénzügyi ellenjegyzésre, a  szakmai teljesítés igazolására
jogosultakat az 1. melléklet tartalmazza.
1.2. A Költségvetési Főosztály (a továbbiakban: KFO) vezetője vagy helyettese, kivételes esetben a  Pénzügyi
és  Számviteli Főosztály (a továbbiakban: PSZF) vezetője – a  KFO vezetőjével vagy helyettesével történő
egyeztetést követően – scriptament iratban foglalt utasításban kötelezően végrehajtandó intézkedéseket írhat
elő a külképviseletek számára a népszavazással, választással összefüggésben felmerült költségek elszámolására
(pl. számlák hazaküldése, költségek engedélyezése, határidők, általános elszámolások, összesítő jegyzékek
összeállítása, részköltségszámítás).
1.3. Nyílt scriptament irat, e-mail, fax Központ általi jóváhagyása nem tekinthető kötelezettségvállalásnak.
Az állomáshely a jóváhagyó irat alapján vállalhat kötelezettséget, írhat alá szerződést, megrendelőt.
V. Népszavazással, választással kapcsolatos kiadások tervezése, a népszavazás, választás előkészítése
és elszámolása
1. A népszavazás, választás lebonyolításának pénzügyi fedezetét a  Nemzeti Választási Iroda (a továbbiakban: NVI)
biztosítja a  KKM részére. A  népszavazással, választással kapcsolatosan felmerülő költségek pénzügyi forrásának
a Központi Igazgatás címre, továbbá a Külképviseletek Igazgatása címre történő megosztása, valamint címeken belüli
és közötti előirányzat-átcsoportosítás a  gazdasági ügyekért felelős helyettes államtitkár (a továbbiakban: GHÁT)
hatásköre.
2. A Külképviseleti Választási Iroda (a továbbiakban: KÜVI) vezetőjeként, valamint tagjaként kiutazó személyek napidíjára
a hatályos jogszabályok és a vonatkozó KKM utasítás az irányadó.
3. A külképviseleteken lefolytatott népszavazás, választás kapcsán a KÜVI vezetőjének, valamint tagjának – az V. alcím
2.  pontjában meghatározott napidíján túl – tiszteletdíját az  országos népszavazások költségeinek normatíváiról,
tételeiről, elszámolási és belső ellenőrzési rendjéről szóló 11/2016. (VI. 28.) IM rendelet, továbbá az  országgyűlési
képviselők időközi választása költségeinek normatíváról, tételeiről, elszámolási és belső ellenőrzési rendjéről szóló
6/2014. (IX. 19.) IM rendelet tartalmazza.
4. A KÜVI vezetője és tagja számára az ideiglenes külföldi kiküldetés egyes kérdéseiről szóló 7/2015. (III. 26.) KKM utasítás
(a továbbiakban: KKM utasítás) alapján a külképviselet köteles megfelelő szállást biztosítani.
5. A népszavazáshoz, választáshoz kapcsolódóan adminisztratív, szervezési, gazdálkodási, technikai feladatok ellátására,
kapacitáskiegészítésként, a  KKM-mel kormányzati szolgálati jogviszonyban vagy munkaviszonyban nem álló
személyekkel – az NVI elnökének előzetes engedélyével – megbízási szerződés köthető. Megbízási szerződés kötésére
javaslatot a  foglalkoztatni kívánó szervezeti egység vezetője tesz a  GHÁT-nak. A  megbízási szerződés
kötelezettségvállalója a  GHÁT, szakmai ellenjegyzője a  kezdeményező szervezeti egység vezetője. A  megbízási díj
számfejtésére és kifizetésére a teljesítésigazoló által kiállított teljesítésigazolás birtokában kerülhet sor.
6. Európán kívüli állomáshelyre kiutazók részére a napidíjelőlegen kívül további 100 USD előleg biztosítható előre nem
látható kiadások fedezetére.
7. A szavazási egységcsomag, a  kellékcsomag vagy egyéb a  népszavazás, választás lebonyolításához szükséges
felszerelés kiszállításának költsége
a) számla alapján vagy
b) az ideiglenes külföldi kiküldetés keretében gépkocsival történő szállítás esetén a KKM utasítás alapján
kerül elszámolásra.
8. A külképviseleteken csak a  népszavazással, választással összefüggésben, annak érdekében felmerülő költségek
tervezhetőek, amelyek számla ellenében számolhatók el (különösen: a szavazás napján kordon bérlése, postaköltség,
pavilon bérlése, valamint a  futárzárással kapcsolatosan esetlegesen felmerülő kiküldetési kiadások). Amennyiben
a  fogadó állam helyi sajátosságából adódóan a  kifizetett összeg számlával nem igazolható, a  2.  melléklet szerinti
kifizetési jegyzéket kell kiállítani.
9. A külképviseleten külföldi fizetőeszközben felmerült költségek NVI felé történő elszámolása során a szavazás, választás
napját követő munkanapon érvényes Magyar Nemzeti Bank (a továbbiakban: MNB) hivatalos deviza középárfolyamán
kerülnek forintosításra. Az MNB által nem jegyzett devizanemek esetében a számvitelről szóló 2000. évi C. törvény
60. § (5) bekezdése szerinti módon kell eljárni. (A fogadó állam nemzeti bankjánál jegyzett forint, ennek hiányában
EUR vagy USD árfolyam alapján számolt keresztárfolyam alkalmazandó.) Ebben az  esetben a  bizonylat mellé
az árfolyamlistát csatolni kell. Az elszámoláskori árfolyam és a KKM számviteli politikájában rögzített (hónap utolsó
napján érvényes) árfolyam közötti különbözetet a KKM a könyveiben a saját költségvetése terhére/javára számolja el.
VI. A népszavazás, választás lebonyolításának speciális feladatai 1. A szavazási egységcsomag, a szavazólapokat tartalmazó szavazóurna és a levélszavazatok biztonságos, sérülésmentes
ki- és hazajuttatása kizárólag diplomáciai futárküldeményként való szállítással biztosítható.
2. A KÜVI vezető és tag az  NVI által összeállított szavazási egységcsomagot az  átvételt követően diplomáciai zárás
céljából haladéktalanul átviszi a KKM illetékes szervezeti egységéhez [Biztonsági, Informatikai és Távközlési Főosztály
(a továbbiakban: BITÁF), Biztonsági és Futár Osztály]. A  diplomáciai zárás a  KKM diplomáciai és futárcsomagoló
részlegének helyiségében az arra illetékes munkatársak közreműködésével történik. A KÜVI vezető és tag a diplomáciai
zárással ellátott küldeményt az  elindulásig visszaszállítja a  küldemény őrzésére kijelölt helyre. A  külképviseletre
kiutazó KÜVI vezető és tag diplomáciai futárként viszi magával a szavazási egységcsomagot.
3. A külképviseletre kiutazó KÜVI vezető és tag a szavazási egységcsomagot, a szavazólapokat tartalmazó szavazóurnát
és a  levélszavazatokat a  kiutazás és a  hazautazás teljes időtartama alatt köteles személyes őrizetében tartani
a diplomáciai és konzuli futárszolgálati feladatok ellátásának rendjéről szóló 14/2016. (VII. 5.) KKM utasítás szerint.
Felelősséggel tartozik annak sérülésmentes állapotban történő megérkezéséért, illetve hazajuttatásáért, illetéktelen
személy hozzáférésének megakadályozásáért. Repülőgéppel történő utazás esetén a  szavazási egységcsomagot
kézipoggyászként kell a repülőgépre felvinni. A szavazási egységcsomag nem helyezhető el a repülőgép fedélzetén
a  légiutas-kísérők csomagtárolójában vagy más hasonló, a  KÜVI vezető vagy tag által nem látható, ellenőrizhető
tárolóegységben.
4. Repülőgéppel történő utazás esetében a  KÜVI vezetője és tagja a  szavazási egységcsomagon, a  szavazólapokat
tartalmazó szavazóurnán és a levélszavazatokon kívül más diplomáciai futárküldeményt nem vihet és nem hozhat.
5. Az NVI elnökének a külképviseleti szavazás helyszíneinek jóváhagyása alapján a Konzuli és Állampolgársági Főosztály
(a továbbiakban: KONZ) és a BITÁF javaslatának figyelembevételével a GHÁT dönt a kellékcsomagok külképviseletre
történő kijuttatásának és a KÜVI vezetők és tagok kiutazásának módjáról.
6. A KONZ az  NVI-vel egyeztetett kiutazói névsort és kiutazási módot a  költséghatékony feladatellátás biztosítása
érdekében előzetes utazási jegyek foglalása céljából a PSZF részére haladéktalanul megküldi. A kiutazó KÜVI vezetők,
tagok kiállítják a KONZ és a PSZF iránymutatása alapján a kiküldetési rendelvényeiket. A kiküldetés elrendelője a KONZ
főosztály vezetője vagy helyettese. Az utazási jegyek megvásárlása az  ideiglenes külföldi kiküldetési rendelvények
pénzügyi ellenjegyző és kötelezettségvállaló általi aláírását követően történik.
7. A PSZF Gazdálkodási és Utaztatási Osztály utaztatási részlege a KKM-ből a külképviseletre kiutazó KÜVI vezető és tag
utazását úgy köteles megszervezni, hogy a  népszavazással, választással kapcsolatos, KKM-re háruló feladatok
határidőben, biztonságosan, költséghatékony módon legyenek végrehajthatóak, a  szavazatokat tartalmazó
szavazóurna, illetve a  levélszavazatok sérülésmentesen, biztonságosan megérkezzenek, és az  utazás a  kiutazók
egészségét ne veszélyeztesse.
8. A kiutazó KÜVI vezető és tag részére business repülőjegyet kell vásárolni, kivéve ha ez a feladatok határidőben való
teljesítésének kötelezettsége miatt ésszerűen nem biztosítható.
9. Abban az  esetben, ha a  szavazási egységcsomag, a  szavazólapokat tartalmazó szavazóurna és a  levélszavazatok
sérülésmentes szállítása más módon nem oldható meg, a  kiutazó KÜVI vezető vagy tag részére további egy
repülőjegyet kell venni annak érdekében, hogy a  szavazási egységcsomagot, a  szavazólapokat tartalmazó
szavazóurnát és a levélszavazatokat az ülése melletti széken elhelyezhesse.
10. A PSZF Gazdálkodási és Utaztatási Osztály utaztatási részlege által lefoglalt repülőjegyen szereplő utazási adatoktól
szándékosan vagy gondatlanságból eltérni nem lehet.
11. A népszavazással, választással kapcsolatos feladatok folyamatos koordinációja céljából a  Munkabizottság tagjai
kéthetente, a választást megelőző hónaptól heti rendszerességgel üléseznek.
12. A Munkabizottságban részt vevő szervezeti egységek főbb feladatai:
12.1. Személyügyi és Képzési Főosztály (a továbbiakban: SZEFO):
a) részt vesz az esetleges KÜVI vezetők és tagok kiválasztásának folyamatában;
b) a KONZ-zal együttműködve gondoskodik a kiutazó munkatársak útlevelekkel történő ellátásáról.
12.2. Konzuli és Állampolgársági Főosztály:
a) koordinálja a  KÜVI-k vezetőinek és tagjainak kiválasztására, felkészítésére és eskütételére irányuló
tevékenységet;
b) összefogja a  választás, népszavazás lebonyolítására alkalmas képviseletek azonosítására irányuló
tevékenységet, és az NVI-vel egyezteti a választásban vagy népszavazásban részt vevő nagykövetségek
és konzulátusok listáját;
c) tanulmányozza a  KÜVI-k működését érintő joganyagot, és véleményezi az  abban bekövetkező
változásokat;
d) a Munkabizottság szervezeti egységeit tájékoztatja a végleges KÜVI vezetőiről és tagjairól, továbbá
a SZEFO és a PSZF részére megküldi az NVI által jóváhagyott kiutazók névsorát;
e) gondoskodik a KÜVI vezetők és tagok kiküldésének elrendeléséről.
12.3. Költségvetési Főosztály:
a) a PSZF-fel együttműködve gondoskodik az  NVI-vel megkötendő megállapodás aláírásra történő
előkészítéséről;
b) összesíti az állomáshelyek, valamint a fejezet előzetes költségtervét;
c) gondoskodik a  Külképviseletek Igazgatása címen felmerülő költségek elszámolásáról és
az  állomáshelyi kifizetések ellenőrzéséről, ezzel összefüggésben a  külképviseletek közvetlen
irányításáról, valamint a tiszteletdíjak számfejtéséről;
d) a Külképviseletek Igazgatása tekintetében gondoskodik a  költségvetési terv megvalósulásáról
készített elszámolás elkészítéséről, az  NVI által előírt informatikai rendszerbe történő feltöltésről
az elkülönített számviteli nyilvántartás alapján.
12.4. Pénzügyi és Számviteli Főosztály:
a) elkészíti az előzetes költségtervet;
b) megszervezi a központi kiküldöttek kiutazását, tájékoztatást nyújt a repülőgéppel kiutazók érkezési
adatairól a külképviseletek számára;
c) elszámolja a kiküldetés során felmerült költségeket, valamint számfejti a tiszteletdíjakat;
d) a KKM Központi Igazgatása tekintetében gondoskodik a költségvetési terv megvalósulásáról készített
elszámolás elkészítéséről, az NVI által előírt informatikai rendszerbe történő feltöltésről az elkülönített
számviteli nyilvántartás alapján.
12.5. Biztonsági, Informatikai és Távközlési Főosztály:
a) kapcsolatot tart az NVI-vel és a KÜVI-kkel választási informatikai kérdésekben;
b) biztosítja a  külképviseleti választási feladatokkal kapcsolatos informatikai összeköttetést
a külképviseletek és az NVI között;
c) közreműködik a  KÜVI tagok külképviseleti esketése kapcsán: biztosítja a  videokonferencia
összeköttetést a KKM és a külképviseletek között;
d) gondoskodik a kellékek és egyéb választási anyagok kiszállításáról;
e) közreműködik a KÜVI tagok részére összeállított futárposta zárásában, bontásában, szállításában;
f ) informatikai ügyeletet biztosít a népszavazás, választás napján és azt megelőző tesztek alkalmával;
g) határidőben telepíti az NVI által előírt, az elszámoláshoz szükséges informatikai rendszert a PSZF és
KFO munkatársai részére, működését folyamatosan biztosítja.
12.6. Az Üzemeltetési Főosztály közreműködik a  népszavazáshoz, választáshoz kapcsolódó szállítási feladatok
ellátásában.
VII. A népszavazással, választással kapcsolatos nyilvántartási és ellenőrzési kötelezettségek,
elszámolással kapcsolatos határidők
1. A népszavazással, választással kapcsolatos pénzeszköz felhasználását elkülönítetten, a  FORRÁS SQL Nyilvántartó
rendszerben kell nyilvántartani.
2. A külképviseleteken felmerült közvetlen költségek esetében az  1.  pontban megjelölt nyilvántartás alapját képező
kiadásokat eredeti számlával kell alátámasztani. Számlamásolat csak abban az esetben fogadható el, ha az eredeti
számla a  fogadó állam szabályzói alapján a  külképviseleten szükséges megőrizni, különösen garanciális feltételek
biztosítása céljából. Ebben az esetben a hitelesített számlamásolaton fel kell tüntetni, hogy az eredeti számla milyen
okból nem bocsátható a  Központ rendelkezésére. Készpénzes vásárlás esetén a  számlához mellékelni szükséges
a  Forrás SQL Nyilvántartó rendszerből kinyomtatott pénztárbizonylatot. Amennyiben igazolható technikai okból
kifolyólag nem lehetséges a  bizonylat előállítása, kézzel szükséges kiállítani a  devizakiadási bizonylatot és annak
eredeti, 1. számú példányát a számlához csatolni.
3. A külképviseleteken a  népszavazással, választással kapcsolatosan felmerülő kiadások eredeti számláit, valamint
a belső bizonylatokat a külképviselet köteles gyűjteni, külképviselete tekintetében összesíteni és azokat a szavazást
követő 15 munkanapon belül a KFO-nak ellenőrzés és végső összesítés céljából gyorspostával megküldeni.
4. A pénztárnapló mellé a  Központnak megküldött eredeti bizonylatokról készült hiteles másolatot kell becsatolni.
A hiteles másolaton a következő szöveg feltüntetése szükséges: „Eredeti példány a KFO részére megküldve.”
5. A népszavazáshoz, választáshoz kapcsolódó, külön számlával nem igazolható költségek elszámolására belső bizonylat
kiállítása alapján kerülhet sor. A  külképviselet által kiállított belső bizonylatokon csak a  Központ által jóváhagyott
költségek szerepelhetnek. A felosztható költségek körét, valamint a bizonylat mintáját a 3. melléklet tartalmazza.
6. A jelen utasításban nem szabályozott gazdálkodási, pénzügyi elszámolási kérdésekben a hatályos jogszabályok és
vonatkozó KKM utasítások az irányadók.
7. A Központ az NVI és a KKM által aláírt megállapodásban foglaltak szerint készíti el az elszámolást.
 8. A népszavazás, választás pénzügyi kiadásainak ellenőrzését az  Ellenőrzési Főosztály a  szavazást, választást követő
20 munkanapon belül köteles elvégezni. Szükség esetén külképviseleti helyszíni ellenőrzés elrendelhető.
 9. A KÜVI vezető és tag a népszavazást, választást követő 3 munkanapon belül köteles a népszavazással, választással
kapcsolatosan felmerült valamennyi költséggel elszámolni az illetékes szervezeti egység felé.
 10. A 4. melléklet tartalmazza a külképviseleti szavazás helyét összefoglaló listát.
VIII. Záró rendelkezések Ez az utasítás a közzétételét követő napon lép hatályba.
Szijjártó Péter s. k.,
 külgazdasági és külügyminiszter